《城头看落日歌》
清代·刘大绅

百雉城头看落日，大如车轮去何疾。须臾倒影失空青，勃郁紫光迸飞出。

东南云气奇为峰，嵯峨陆离几千重。西北晴霞散成绮，疑驾彩鸾驱赤龙。

顷刻云收霞亦敛，半天红炉火闪闪。直教海水镕丹砂，倾向层霄未能染。

城脚下视乌鸦归，只只背上金色飞。晚景如斯真可乐，岂必昆仑驰斜晖。

造父停鞭听吾语，汝纵欲追何处去。银河浅浅朱楼深，又见疏星度牛女。

作者简介：（1747—1828）清云南晋宁人，字寄庵。乾隆三十七年进士，授山东新城知县。极力赈恤，因擅自缓征遣戍，县人集资请赎，得放归。